
[bookmark: _Hlk10017759]Informatīvais ziņojums
"Par Eiropas Savienības Tieslietu un iekšlietu ministru padomes 
2026. gada 16.-17. jūlija neformālajā sanāksmē izskatāmajiem tieslietu jomas jautājumiem"

2026. gada 16.-17. jūlijā Dublinā, Īrijā notiks Eiropas Savienības (turpmāk – ES) Tieslietu un iekšlietu ministru padomes neformālā sanāksme (turpmāk – Padomes sanāksme).
[bookmark: _Hlk9954409]Padomes sanāksmes tieslietu sadaļā ir ietveri šādi darba kārtības jautājumi:

1. Datu saglabāšana
Elektronisko sakaru rīcībā esošo datu (turpmāk – saglabājamie dati) saglabāšanas jautājums ir būtisks efektīvas noziedzīgu nodarījumu izmeklēšanas, kriminālvajāšanas un pārrobežu sadarbības nodrošināšanai digitālajā vidē, kurā arvien lielāka nozīme ir elektroniskajiem pierādījumiem. Vienlaikus ES šajā jomā pastāv atšķirīga dalībvalstu prakse, kas rada tiesisko nenoteiktību un var apgrūtināt pārrobežu sadarbību. Tādēļ tiek diskutēts par iespējamu ES līmeņa regulējumu datu saglabāšanas jomā, kura mērķis būtu nodrošināt līdzsvaru starp tiesībaizsardzības vajadzībām, personas pamattiesību aizsardzību un pakalpojumu sniedzēju iespējām izpildīt noteiktos pienākumus. Vienlaikus būtiski, lai jebkura turpmākā iniciatīva būtu balstīta rūpīgā ietekmes izvērtējumā, atbilstu Eiropas Savienības Tiesas judikatūrai un tiktu skaidrota sabiedrībai, likumdevējiem un pakalpojumu sniedzējiem ar faktos pamatotu un caurskatāmu komunikāciju.

Balstoties uz iepriekš minēto, Īrijas prezidentūra aicina tieslietu ministrus paust viedokli par šādiem jautājumiem:

1) Kāds ir jūsu viedoklis par nepieciešamību izveidot tiesību aktu datu saglabāšanas jomā? Ja atbalstāt jauna regulējuma izstrādi ES līmenī, kādam būtu jābūt harmonizācijas līmenim ES un kāda elastības pakāpe dalībvalstīm būtu nepieciešama nacionālajā līmenī?

Latvija norāda, ka kopumā atbalsta ES līmeņa tiesiskā regulējuma izstrādi datu saglabāšanas jomā. Vienota regulējuma izveide veicinātu tiesisko skaidrību, mazinātu pašreizējās atšķirības starp dalībvalstu pieejām pēc Eiropas Savienības Tiesas judikatūras attīstības, uzlabotu pārrobežu sadarbību un nodrošinātu efektīvāku elektronisko pierādījumu pieejamību noziedzīgu nodarījumu izmeklēšanā un kriminālvajāšanā.
Latvijas ieskatā ES regulējumam būtu jāparedz harmonizēti minimālie standarti attiecībā uz:
· saglabājamo datu kategorijām;
· saglabājamo datu glabāšanas termiņiem;
· piekļuves nosacījumiem;
· saglabājamo datu izmantošanas tvērumu un nolūkiem;
· saglabājamo datu drošības un aizsardzības prasībām.
Īpaši būtiski ir nodrošināt, ka tiesībaizsardzības iestādes pārrobežu sadarbības ietvaros var paļauties uz salīdzināmu pieejamo saglabājamo datu apjomu un vienotiem pamatprincipiem visās dalībvalstīs.
Vienlaikus Latvija uzskata, ka zināma nacionālā elastība būtu saglabājama, lai dalībvalstis objektīvi pamatotos gadījumos varētu paredzēt papildu prasības, kas izriet no konkrētām nacionālajām vajadzībām, ievērojot ES tiesības un Eiropas Savienības Tiesas judikatūru.
Latvija uzsver, ka jebkuram turpmākam regulējumam ir jānodrošina pienācīgs līdzsvars starp tiesībaizsardzības interesēm, elektronisko sakaru komersantu iespējām izpildīt noteiktos pienākumus un personas pamattiesībām, tostarp tiesībām uz privātās dzīves un personas datu aizsardzību. Regulējumam jābūt saskaņotam arī ar citiem ES digitālās jomas tiesību aktiem, tostarp e-pierādījumu regulējumu.

2) Ņemot vērā sarežģīto tiesisko un politisko vidi šajā jomā, kā ietekmes novērtējumu un jebkādu iespējamo likumdošanas iniciatīvu varētu atbalstīt ar komunikācijas pasākumiem, kas vērsti uz sabiedrību, pakalpojumu sniedzējiem un likumdevējiem?

Latvija uzskata, ka turpmākajām diskusijām par datu saglabāšanu un jebkurai iespējamai ES likumdošanas iniciatīvai jābalstās uz skaidru, faktos pamatotu un caurskatāmu komunikāciju ar visām attiecīgajām ieinteresētajām pusēm.
Komunikācijas pasākumiem būtu jānodrošina:
· skaidra informācija par elektronisko pierādījumu un saglabājamo datu nozīmi noziedzīgu nodarījumu izmeklēšanā, kriminālvajāšanā, cietušo tiesību aizsardzībā un pārrobežu sadarbībā;
· objektīva informācija par iespējamā regulējuma ietekmi uz personas pamattiesībām un personas datu aizsardzību;
· skaidrojums par paredzētajiem drošības, uzraudzības un kontroles mehānismiem saglabājamo datu izmantošanas jomā;
· savlaicīgs dialogs ar elektronisko sakaru pakalpojumu sniedzējiem par tehniskajiem, organizatoriskajiem un izmaksu aspektiem;
· vienotas izpratnes veicināšana likumdevēju un kompetento iestāžu vidū par saglabājamo datu kategorijām, piekļuves nosacījumiem un šo nosacījumu piemērošanas mērķiem.
Latvija arī uzskata, ka pirms konkrētu pienākumu noteikšanas pakalpojumu sniedzējiem nepieciešams visaptverošs ietekmes izvērtējums, kurā analizēti gan ieguvumi tiesībaizsardzībai, gan izmaksas, administratīvais slogs un tehniskās ieviešanas aspekti. Šāda izvērtējuma ietvaros būtu lietderīgi analizēt un sabiedrībai skaidri atspoguļot arī dažādu dalībvalstu līdzšinējo pieredzi, tostarp salīdzinot pieejas valstīs ar plašākiem un ierobežotākiem datu saglabāšanas pienākumiem, kā arī izvērtējot šo pieeju ietekmi uz tiesībaizsardzības efektivitāti, pamattiesību aizsardzību un pakalpojumu sniedzēju administratīvo slogu.
Šāda uz pierādījumiem balstīta komunikācija veicinātu sabiedrības uzticēšanos, informētu politisko lēmumu pieņemšanu un sekmētu līdzsvarota un tiesiski noturīga ES regulējuma izstrādi.

2. Bērna balss ģimenes tiesību lietās – informācijas un atgriezeniskās saites svarīgums 
Ik dienu ES tiesās tiek pieņemti lēmumi par bērniem, t.sk., kur un ar ko kopā bērns dzīvos un par viņa saskarsmes tiesībām ar otru vecāku. Ilglaicīgi ir pastāvējis priekšstats, ka bērnu nepieciešams pasargāt no šādu lēmumu pieņemšanas procesa. Tomēr mūsdienu sabiedrībā ir izpratne, ka bērnu ir nepieciešams iesaistīt lēmumu pieņemšanā, ar kura sekām viņam būs jādzīvo, sniedzot informāciju un atgriezenisko saiti par tiem.
Ņemot vērā minēto, Īrijas prezidentūra aicina dalībvalstu ministrus paust nostāju par šādiem jautājumiem:

1) Vai bērna balss neuzklausīšana ģimenes tiesību procesos var novest pie neatbilstošiem lēmumiem, kur pieaugušo interesēm ir lielāka ietekme un bērni tiek pakļauti kaitīgām aizgādības un saskarsmes vienošanām? 

Latvija piekrīt, ka neieklausīšanās bērna viedoklī var radīt risku pieņemt lēmumus, kas pilnvērtīgi neatspoguļo bērna intereses, individuālos apstākļus un situāciju, kā arī nepieciešamību pēc aizsardzības, tostarp attiecībā uz saskarsmes un aizgādības tiesībām un līdz ar to var nebūt pilnībā atbilstoši bērna labākajām interesēm. 
Latvija konsekventi ievēro ANO Konvencijas par bērna tiesībām[footnoteRef:2] 3. pantā nostiprināto principu, ka visās darbībās attiecībā uz bērniem primāri jāņem vērā bērna labākās intereses. Tas nozīmē, ka katrs gadījums ir vērtējams individuāli, izvērtējot visus nozīmīgos apstākļus, tostarp bērna drošību, veselību, psihoemocionālo stāvokli, ģimenes situāciju, iespējamos riskus un bērna paša pausto viedokli. Vienlaikus ir jānodrošina bērna līdzdalība vecumam atbilstošā, bērnam saprotamā un drošā veidā, neuzliekot bērnam atbildību par procesa iznākumu.  [2:  Apvienoto Nāciju organizācijas Bērnu tiesību konvencija, pieņemta 20.11.1989. Latvijā stājas spēkā: 2.09.1990., pieejama: https://likumi.lv/ta/lv/starptautiskie-ligumi/id/1150 .] 

Vienlaikus bērna viedoklis nav vienīgais kritērijs lēmuma pieņemšanā. Latvijas tiesu praksē atzīts, ka bērna viedoklis ir būtisks, taču tas jāvērtē kopsakarā ar citiem lietas apstākļiem, ņemot vērā bērna vecumu, briedumu un iespējamo ietekmēšanu no citu personu puses. Tādēļ bērna tiesības tikt uzklausītam ir jāsabalansē ar pienākumu noskaidrot bērna labākās intereses konkrētajā situācijā. 
Tādējādi Latvijas ieskatā bērna uzklausīšana ir būtisks priekšnoteikums kvalitatīvam un individualizētam lēmumam, taču vienlaikus ir svarīgi nepieļaut situācijas, kurās bērnam tiek uzlikta atbildība izlemt jautājumus, kas pēc būtības ir pieaugušo un institūciju kompetencē.

2) Kā dalībvalstis var nodrošināt bērna balss uzklausīšanu? Kā nodrošināt, lai informācija bērniem pirms un tiesvedības laikā tiktu sniegta veidā, kas ir pielāgota viņu vecumam, briedumam un īpašajām vajadzībām, kā arī valodā, ko viņi var saprast? Kā nodrošināt, lai sniegtā informācija sasniegtu mērķi, ka bērni ir informēti, var formulēt viedokli un saprast tiesas galīgo lēmumu?

Latvijas ieskatā bērna balss efektīva uzklausīšana ir cieši saistīta ar bērnam draudzīgu pieeju (t.i., strukturēta, droša un bērnam atbilstošā veidā) visā procesa gaitā. Latvijā normatīvais regulējums nosaka, ka bērnam tiek dota iespēja tikt uzklausītam jebkurā ar viņu saistītā tiesvedībā[footnoteRef:3] vai administratīvajā procesā, ņemot vērā viņa vecumu un briedumu. Vienlaikus bērnam ir tiesības arī viedokli nepaust.  [3:  T.sk. lietās par bērnu nelikumīgu aizvešanu pāri robežai uz Latviju vai aizturēšanu Latvijā (Civilprocesa likuma 644.19 panta 1. daļa)] 

Lai bērns varētu jēgpilni īstenot savas tiesības tikt uzklausītam, ir būtiski nodrošināt:
· individuālu pieeju, kas pielāgota bērna vecumam, briedumam un vajadzībām; 
· bērnam saprotamu informāciju par procesa būtību, viņa tiesībām, iespējamo norisi un sekām, kā arī par to, kā viņa viedoklis var tikt ņemts vērā; 
· drošu un atbalstošu vidi, kurā bērns var brīvi paust savu viedokli bez spiediena vai lojalitātes konflikta; 
· kvalificētu speciālistu iesaisti gadījumos, kad tas nepieciešams bērna interesēs; 
· efektīvu tiesas, bāriņtiesas un citu institūciju sadarbību, lai nodrošinātu visaptverošu bērna situācijas izvērtējumu. 
Īpaši svarīgi ir arī nodrošināt atgriezenisko saiti. Bērnam būtu jāsaņem viņam saprotams skaidrojums par pieņemto lēmumu un tā pamatojumu, tostarp par to, kā viņa viedoklis ticis ņemts vērā lēmuma pieņemšanas procesā, vienlaikus skaidri norādot, ka bērns nav atbildīgs par rezultātu. Šāda pieeja stiprina bērna uzticēšanos tiesību aizsardzības sistēmai, atbalsta jēgpilnu līdzdalību un palīdz nodrošināt, ka lēmumi tiek pieņemti, ņemot vērā bērna intereses.  

3) Vai uzskatāt, ka pašreizējais ES regulējums ir pietiekams, lai nodrošinātu, ka dalībvalstis efektīvi garantē bērnu tiesības tikt uzklausītiem ģimenes tiesību lietās, un, ja nē, kādi papildu pasākumi ES līmenī būtu nepieciešami?
Latvijas ieskatā gan starptautiskais un ES tiesiskais regulējums, gan nacionālais tiesiskais ietvars kopumā nodrošina pietiekamu pamatu bērna tiesību tikt uzklausītam un bērna labāko interešu aizsardzības principa īstenošanai, tostarp izmantojot esošos instrumentus tiesu sadarbības, bērnu tiesību un bērniem draudzīgas tiesvedības jomā.
Nacionālajā līmenī bērna tiesības tikt uzklausītam ir nostiprinātas Bērnu tiesību aizsardzības likumā, savukārt Civilprocesa likums paredz tiesai pienākumu noskaidrot bērna viedokli, ja bērns spēj to formulēt, kā arī pieprasīt bāriņtiesas atzinumu un nepieciešamības gadījumā iegūt citus pierādījumus bērna interešu noskaidrošanai. 
Latvijas pieredze liecina, ka būtiskākie jautājumi vairāk saistīti ar tiesību normu praktisku piemērošanu konkrētās situācijās, nevis ar regulējuma nepietiekamību. Atsevišķos gadījumos izaicinājumus rada ilgstoši vecāku konflikti, sarežģījumi saskarsmes tiesību īstenošanā un nepieciešamība nodrošināt efektīvu dažādu institūciju sadarbību bērna interesēs. 
Tādēļ par būtiskiem turpmākajiem attīstības virzieniem Latvija uzskata:
· starpinstitūciju sadarbības un informācijas aprites stiprināšanu; 
· agrīna atbalsta pieejamības veicināšanu ģimenēm, tostarp mediācijas un citu atbalsta instrumentu izmantošanu; 
· sabiedrības un vecāku izpratnes veicināšanu par bērna tiesībām un abu vecāku lomu bērna attīstībā; 
· bērnam draudzīgas pieejas tālāku nostiprināšanu tiesību piemērošanas praksē, tostarp nodrošinot bērniem saprotamu informāciju par procesiem un pieņemtajiem lēmumiem. 
Tāpat pēc Latvijas domām, turpmākajiem pasākumiem ES līmenī galvenokārt būtu jākoncentrējas uz dalībvalstu atbalstīšanu esošo standartu konsekventā un praktiskā piemērošanā, neradot nevajadzīgu dublēšanu. Tas varētu ietvert labas prakses apmaiņu, praktiskus norādījumus, apmācības tiesnešiem un citiem ģimenes tiesību lietu izskatīšanā iesaistītajiem speciālistiem, kā arī atbalstu bērniem draudzīgām procedūrām un bērniem pieejamai informācijai. Latvija atbalstītu arī turpmāku sadarbību ES līmenī, lai stiprinātu savstarpējo uzticēšanos starp dalībvalstīm un nodrošinātu, ka pārrobežu ģimenes tiesību lietās tiek uzklausīti un pienācīgi ņemti vērā bērnu viedokļi, vienmēr ievērojot bērna intereses.
Kopumā Latvija uzskata, ka esošais tiesiskais regulējums nodrošina nepieciešamos priekšnoteikumus bērna tiesību efektīvai aizsardzībai, savukārt turpmākā uzmanība būtu vēršama uz bērna līdzdalības un bērnam draudzīgas pieejas stiprināšanu praksē.

